Title: ข้อบังคับกองทุนสนับสนุนการสร้างเสริมสุขภาพ ว่าด้วยการเงิน การบัญชี และทรัพย์สินของกองทุน พ.ศ. 2559

ข้อบังคับกองทุนสนับสนุนการสร้างเสริมสุขภาพ

ข้อบังคับกองทุนสนับสนุนการสร้างเสริมสุขภาพ
ว่าด้วยการเงิน การบัญชี
และทรัพย์สินของกองทุน
พ.ศ. ๒๕๕๙[๑]

โดยที่เป็นการสมควรปรับปรุงข้อบังคับกองทุนสนับสนุนการสร้างเสริมสุขภาพ
ว่าด้วยการเงิน
การบัญชี การพัสดุ และทรัพย์สินของกองทุน ให้มีความเหมาะสมยิ่งขึ้น

อาศัยอำนาจตามความในมาตรา
๑๖ มาตรา ๒๑ (๕) (ฉ) และมาตรา ๓๓
แห่งพระราชบัญญัติกองทุนสนับสนุนการสร้างเสริมสุขภาพ พ.ศ. ๒๕๔๔
ประกอบกับมติคณะกรรมการกองทุนสนับสนุนการสร้างเสริมสุขภาพ ในการประชุมครั้งที่
๑๑/๒๕๕๘ เมื่อวันที่ ๑๘ ธันวาคม ๒๕๕๘ คณะกรรมการกองทุนสนับสนุนการสร้างเสริมสุขภาพ
จึงออกข้อบังคับไว้ ดังต่อไปนี้

ข้อ
๑  ข้อบังคับนี้เรียกว่า ข้อบังคับกองทุนสนับสนุนการสร้างเสริมสุขภาพ
ว่าด้วยการเงิน การบัญชี และทรัพย์สินของกองทุน พ.ศ. ๒๕๕๙

ข้อ
๒ 
ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

ข้อ
๓  ให้ยกเลิก
(๑)
ข้อบังคับกองทุนสนับสนุนการสร้างเสริมสุขภาพ ว่าด้วยการเงิน การบัญชี การพัสดุ
และทรัพย์สินของกองทุน พ.ศ. ๒๕๔๗
(๒)
ข้อบังคับกองทุนสนับสนุนการสร้างเสริมสุขภาพ ว่าด้วยการเงิน การบัญชี การพัสดุ
และทรัพย์สินของกองทุน (ฉบับที่ ๒) พ.ศ. ๒๕๕๒
(๓) ข้อบังคับกองทุนสนับสนุนการสร้างเสริมสุขภาพ
ว่าด้วยการเงิน การบัญชี การพัสดุ และทรัพย์สินของกองทุน (ฉบับที่ ๓) พ.ศ.
๒๕๕๒
(๔)
ข้อบังคับกองทุนสนับสนุนการสร้างเสริมสุขภาพ ว่าด้วยการเงิน การบัญชี การพัสดุ
และทรัพย์สินของกองทุน (ฉบับที่ ๔) พ.ศ. ๒๕๕๓
(๕) ข้อบังคับกองทุนสนับสนุนการสร้างเสริมสุขภาพ
ว่าด้วยการเงิน การบัญชี การพัสดุ และทรัพย์สินของกองทุน (ฉบับที่ ๕) พ.ศ.
๒๕๕๔
(๖) ระเบียบสำนักงานกองทุนสนับสนุนการสร้างเสริมสุขภาพ ว่าด้วยการเบิกจ่ายค่าตอบแทน
ค่าใช้สอย ค่าพัสดุ และค่าใช้จ่ายสนับสนุนโครงการ พ.ศ. ๒๕๕๗

ข้อ
๔  ในข้อบังคับนี้
กองทุน หมายความว่า
กองทุนสนับสนุนการสร้างเสริมสุขภาพ
สำนักงานกองทุน หมายความว่า
สำนักงานกองทุนสนับสนุนการสร้างเสริมสุขภาพ
ประธานกรรมการ หมายความว่า
ประธานกรรมการกองทุนสนับสนุนการสร้างเสริมสุขภาพ
คณะกรรมการ หมายความว่า คณะกรรมการกองทุนสนับสนุนการสร้างเสริมสุขภาพ
ผู้จัดการ หมายความว่า
ผู้จัดการกองทุนสนับสนุนการสร้างเสริมสุขภาพ
ผู้ปฏิบัติงาน หมายความว่า
เจ้าหน้าที่และลูกจ้างผู้ปฏิบัติงานในสำนักงานกองทุน
ปีบัญชี หมายความว่า ระยะเวลาตั้งแต่วันที่ ๑
ตุลาคมของปีหนึ่ง ถึงวันที่ ๓๐ กันยายนของปีถัดไป และให้ใช้ พ.ศ.
ของปีถัดไปเป็นชื่อของปีบัญชีนั้น
งบประมาณรายจ่าย หมายความว่า
จำนวนเงินอย่างสูงที่อนุญาตให้จ่ายหรือก่อหนี้ผูกพันได้ตามวัตถุประสงค์และในระยะเวลาที่กำหนดในแต่ละปีบัญชี

ข้อ
๕ 
ให้ประธานกรรมการรักษาการตามข้อบังคับนี้ และให้มีอำนาจออกคำสั่ง ประกาศ
หรือดำเนินการอื่นใดเพื่อปฏิบัติตามข้อบังคับนี้
รวมถึงมีอำนาจวินิจฉัยปัญหาเกี่ยวกับการปฏิบัติตามข้อบังคับนี้

หมวด ๑
กองทุนและรายได้

ข้อ
๖ 
ให้กองทุนตามพระราชบัญญัติกองทุนสนับสนุนการสร้างเสริมสุขภาพ พ.ศ. ๒๕๔๔
มาตรา ๕ เป็นทุนหมุนเวียนและใช้จ่ายสำหรับการดำเนินงานตามวัตถุประสงค์ในมาตรา ๕
โดยกองทุน ประกอบด้วย
(๑) เงินบำรุงกองทุนที่จัดเก็บตามมาตรา ๑๑
แห่งพระราชบัญญัติกองทุนสนับสนุนการสร้างเสริมสุขภาพ พ.ศ. ๒๕๔๔
(๒) เงินและทรัพย์สินที่ได้รับและโอนตามมาตรา ๔๓
แห่งพระราชบัญญัติกองทุนสนับสนุนการสร้างเสริมสุขภาพ พ.ศ. ๒๕๔๔
(๓) เงินอุดหนุนจากรัฐบาล
(๔) เงินอุดหนุนจากภาคเอกชนหรือองค์กรอื่น
รวมทั้งจากต่างประเทศหรือองค์การระหว่างประเทศและเงินหรือทรัพย์สินที่มีผู้อุทิศให้
(๕) ค่าธรรมเนียม ค่าบำรุง ค่าตอบแทน ค่าบริการ หรือรายได้จากการดำเนินการ
(๖) ดอกผลของเงินหรือรายได้จากทรัพย์สินของกองทุน

ข้อ
๗ 
ให้ผู้จัดการเป็นผู้รับผิดชอบในการบริหารกองทุนให้เป็นไปตามแผน ข้อบังคับ
ระเบียบ และมติของคณะกรรมการ

ข้อ
๘ 
สำนักงานกองทุนอาจจัดหาผลประโยชน์จากกองทุน ดังนี้
(๑) ซื้อพันธบัตรรัฐบาล หรือพันธบัตรธนาคารแห่งประเทศไทย
(๒) ซื้อพันธบัตรหรือหุ้นกู้ของรัฐวิสาหกิจ
(๓) ซื้อตั๋วเงินคลัง
(๔) นำฝากธนาคารที่เป็นรัฐวิสาหกิจหรือธนาคารพาณิชย์
(๕) ซื้อตั๋วสัญญาใช้เงินของสถาบันการเงินของรัฐ หรือของธนาคารพาณิชย์
หรือของเอกชนที่มีฐานะมั่นคง โดยมีธนาคารเป็นอาวัล
(๖) ซื้อตั๋วแลกเงินของสถาบันการเงินของรัฐ หรือของธนาคารพาณิชย์
หรือของเอกชนที่มีฐานะมั่นคง โดยมีธนาคารเป็นอาวัล
(๗) ลงทุนในตราสารหนี้และตราสารทุน
ตามสัดส่วนที่คณะกรรมการอนุมัติโดยมอบหมายให้บริษัทหลักทรัพย์จัดการกองทุน
เป็นผู้บริหารจัดการ
(๘) วิธีการอื่น ๆ นอกเหนือจาก (๑) - (๗) ตามที่คณะกรรมการอนุมัติ

ข้อ ๙ 
ให้สำนักงานกองทุนนำหลักทรัพย์ รายได้ที่ได้มาทุกประเภทเข้ากองทุน และจะหักไว้ใช้จ่ายเพื่อการใดก่อนนำเข้ากองทุนไม่ได้

ข้อ
๑๐  การรับเงินทุกประเภท
ยกเว้นเงินงบประมาณแผ่นดิน จะต้องออกใบเสร็จรับเงินไว้เป็นหลักฐาน
แบบของใบเสร็จรับเงินต้องเป็นไปตามที่กองทุนกำหนด
โดยมีเลขที่ใบเสร็จรับเงินเรียงตามลำดับไว้ทุกฉบับ และมีทะเบียนคุมใบเสร็จรับเงิน
และหลักฐานการเบิกใบเสร็จรับเงินที่สามารถตรวจสอบได้

ข้อ
๑๑ 
ให้สำนักงานกองทุนเป็นผู้จัดเก็บเงินทุกประเภท
และให้นำเงินที่ได้มาฝากธนาคารในวันนั้นหรืออย่างช้าภายใน ๒
วันทำการถัดจากวันที่ได้รับ

ข้อ
๑๒ 
ให้สำนักงานกองทุนเก็บเงินสดในมือสำรองจ่ายได้ไม่เกินห้าหมื่นบาทถ้วนต่อวัน
เว้นแต่เงินสดซึ่งเบิกมาเพื่อจ่ายเฉพาะกิจเป็นคราว ๆ ไป
ในกรณีที่มีความจำเป็นต้องเก็บเงินสำรองจ่ายสูงกว่าวงเงินดังกล่าวให้กระทำได้โดยได้รับอนุมัติจากคณะกรรมการ

หมวด ๒
รายจ่าย

ข้อ
๑๓ 
รายจ่ายของกองทุนแบ่งเป็นประเภทต่าง ๆ ดังนี้
(๑) รายจ่ายสนับสนุนโครงการที่เป็นภารกิจของกองทุน ได้แก่
ก.
ทุนสนับสนุนโครงการ
ข.
ทุนอุดหนุนและค่าจ้างเหมาดำเนินการศึกษา วิจัย
พัฒนา สำรวจ และดำเนินกิจกรรมอื่น ๆ ที่เกี่ยวข้องกับการสนับสนุนการทำงาน
ค.
ค่าใช้จ่ายในการพัฒนา การบริหาร หรือกำกับโครงการ
ง.
รายจ่ายอื่น ๆ ที่คณะกรรมการเห็นสมควร
(๒) รายจ่ายเพื่อการบริหารจัดการสำนักงานกองทุน ได้แก่
ก.
ค่าใช้จ่ายดำเนินการ ได้แก่ เงินเดือน ค่าจ้าง ค่าตอบแทน ค่าใช้สอยและวัสดุ ค่าสาธารณูปโภค
ค่าสวัสดิการ และค่าใช้จ่ายอื่น ๆ
ข.
รายจ่ายลงทุนเพื่อดำเนินการปกติ ได้แก่
รายจ่ายลงทุนเพื่อให้ได้มาซึ่งที่ดินสิ่งก่อสร้าง หรือครุภัณฑ์
ค.
ค่าใช้จ่ายอื่นในกิจกรรมต่าง ๆ ของสำนักงานกองทุน
(๓) รายจ่ายลงทุนเพื่อจัดหาผลประโยชน์ตามข้อ ๘
รายจ่ายเพื่อการบริหารจัดการสำนักงานกองทุนตาม
(๒) จะต้องไม่เกินร้อยละสิบของงบประมาณรายจ่ายประจำปีของกองทุน
เว้นแต่ในกรณีที่มีความจำเป็นหรือมีเหตุอันสมควร ให้ขออนุมัติคณะกรรมการก่อน

ข้อ
๑๔ 
ประเภทรายจ่ายเพื่อการบริหารจัดการสำนักงานกองทุนแบ่งเป็นหมวด ได้แก่
(๑) หมวดเงินเดือนและค่าจ้างประจำ
(๒) หมวดค่าตอบแทน ใช้สอย และวัสดุ
(๓) หมวดค่าสาธารณูปโภค
(๔) หมวดค่าครุภัณฑ์ ที่ดิน และสิ่งก่อสร้าง
(๕) หมวดรายจ่ายอื่น ๆ

ข้อ
๑๕ 
ให้ผู้จัดการมีอำนาจอนุมัติการสั่งจ่ายเงินเพื่อให้มีการดำเนินโครงการ
หรือกิจกรรม หรือการจัดซื้อจัดจ้าง โดยให้เป็นไปตามผลการอนุมัติในแต่ละลำดับชั้นของหลักเกณฑ์และวิธีการในการจัดสรรงบประมาณตามข้อบังคับนี้
ข้อบังคับกองทุนสนับสนุนการสร้างเสริมสุขภาพ ว่าด้วยหลักเกณฑ์และวิธีการจัดสรรเงินเพื่อการสนับสนุนโครงการและกิจกรรม
พ.ศ. ๒๕๕๙ และระเบียบกองทุนสนับสนุนการสร้างเสริมสุขภาพ
ว่าด้วยหลักเกณฑ์การบริหารการพัสดุ พ.ศ. ๒๕๕๙  ทั้งนี้
ให้คำนึงถึงการจ่ายเงินเพื่อให้มีการดำเนินงาน ตลอดจนการติดตามควบคุมผลงานอย่างมีประสิทธิภาพ

ข้อ
๑๖ 
ให้ผู้จัดการมีอำนาจอนุมัติการเบิกจ่ายค่าตอบแทน ค่าใช้สอย
และค่าพัสดุในส่วนของรายจ่ายเพื่อการบริหารจัดการสำนักงานกองทุน ดังต่อไปนี้
(๑) ค่าเบี้ยประชุมของคณะกรรมการ
(๒) ค่าตอบแทนการเข้าร่วมประชุมหรือร่วมกิจกรรม
(๓) ค่าตอบแทนการกลั่นกรองทางวิชาการโครงการ
(๔) ค่าตอบแทนวิทยากร
(๕) ค่าตอบแทนอื่น ๆ
(๖) ค่าเบี้ยเลี้ยงกรณีปฏิบัติงานต่างจังหวัด
(๗) ค่าเบี้ยเลี้ยงกรณีปฏิบัติงานต่างประเทศ
(๘) ค่าปฏิบัติงานนอกสภาพการณ์ปกติ
(๙) ค่าอาหารรับรองการประชุมหรือดำเนินกิจกรรม
(๑๐) ค่ารับรอง
(๑๑) ค่าเช่าที่พักกรณีปฏิบัติงานต่างจังหวัด
(๑๒) ค่าเช่าที่พักกรณีปฏิบัติงานต่างประเทศ
(๑๓) ค่าพาหนะเดินทาง
(๑๔) ค่าเช่ารถ
(๑๕) ค่าน้ำมัน
(๑๖) ค่าผ่านทางพิเศษ
(๑๗) ค่าลงทะเบียนประชุม
(๑๘) ค่าใช้จ่ายอื่นตามที่คณะกรรมการกำหนด
โดยมีเงื่อนไขและอัตราการเบิกจ่ายตามบัญชีแนบท้ายข้อบังคับนี้

หมวด ๓
ทรัพย์สิน

ข้อ
๑๗  กองทุนมีทรัพย์สินประเภทต่าง ๆ
ดังนี้
(๑) ทรัพย์สินหมุนเวียน ได้แก่ เงินสด หรือทรัพย์สินอื่นที่มีเหตุผลคาดหมายได้ว่าจะเปลี่ยนเป็นเงินสด
หรือขาย หรือใช้หมดไป ระหว่างรอบระยะเวลาดำเนินงานปกติของสำนักงานกองทุน เช่น
เงินฝากธนาคาร และหนี้สิน เป็นต้น
(๒) ทรัพย์สินถาวร ได้แก่
ทรัพย์สินอันมีลักษณะคงทนที่ใช้ในการดำเนินกิจการและใช้ได้นานเกินกว่าหนึ่งรอบระยะเวลาดำเนินงานตามปกติ
แต่มิได้มีไว้เพื่อขาย เช่น ที่ดิน สิ่งปลูกสร้าง และครุภัณฑ์ เป็นต้น
(๓) ทรัพย์สินอื่น ๆ ได้แก่
ทรัพย์สินที่ไม่อาจจัดเข้าเป็นทรัพย์สินหมุนเวียน หรือทรัพย์สินถาวรได้ เช่น ทรัพย์สินทางปัญญา ลิขสิทธิ์ เงินประกัน เงินมัดจำ
และเงินทุนระยะยาว เป็นต้น

ข้อ
๑๘ 
ให้สำนักงานกองทุนจัดเก็บเอกสารทางการเงินและบัญชี
และทะเบียนทรัพย์สินไว้เป็นหลักฐานให้อยู่ในสภาพที่สามารถตรวจสอบได้

หมวด ๔
การงบประมาณ

ส่วนที่ ๑
ลักษณะของงบประมาณ

ข้อ
๑๙ 
ให้สำนักงานกองทุนจัดทำแผนการดำเนินงานเป็นประจำทุกปีตามข้อบังคับกองทุนสนับสนุนการสร้างเสริมสุขภาพว่าด้วยหลักเกณฑ์และวิธีการจัดสรรเงินเพื่อการสนับสนุนโครงการและกิจกรรม
พ.ศ. ๒๕๕๙
แผนการดำเนินงานประจำปีตามวรรคหนึ่ง
ให้ประกอบด้วยเป้าหมาย ยุทธศาสตร์ วัตถุประสงค์ ตัวชี้วัด แผน กลุ่มแผนงาน
และงบประมาณประจำปี

ข้อ
๒๐ 
เงินกองทุนที่จะนำมาใช้จ่ายในแต่ละปีบัญชี
ให้สำนักงานกองทุนจัดทำงบประมาณประจำปีเสนอคณะกรรมการพิจารณาอนุมัติใช้เป็นงบประมาณในปีบัญชีนั้น
ๆ
การจัดทำงบประมาณประจำปีตามวรรคหนึ่ง
ให้เป็นไปตามหลักเกณฑ์และวิธีการที่คณะกรรมการกำหนด โดยอย่างน้อยต้องประกอบด้วย
ดังนี้
(๑) คำแถลงประกอบงบประมาณแสดงฐานะและนโยบายการเงิน
สาระสำคัญของงบประมาณและความสัมพันธ์ระหว่างรายรับและงบประมาณรายจ่ายที่ขอตั้ง
(๒) รายรับรายจ่ายเปรียบเทียบระหว่างปีที่ล่วงมาแล้ว ปีปัจจุบัน
และปีที่ขอตั้งงบประมาณรายจ่าย
(๓) คำอธิบายเกี่ยวกับประมาณการรายรับ
(๔) คำชี้แจงเกี่ยวกับงบประมาณรายจ่ายที่ขอตั้ง
(๕)
รายงานการรับจ่ายเงินหรือทรัพย์สินที่มีผู้มอบให้เพื่อช่วยสำนักงานกองทุน (ถ้ามี) 
การจัดทำงบประมาณประจำปีตามวรรคหนึ่ง
ให้สำนักงานกองทุนกำหนดวงเงินงบประมาณ
สำหรับโครงการต่อเนื่องที่ยังดำเนินการไม่แล้วเสร็จและถึงกำหนดจ่ายเงินในปีงบประมาณนั้นไว้ด้วย
ในการขออนุมัติงบประมาณประจำปีตามวรรคหนึ่ง
ให้สำนักงานกองทุนกำหนดงบประมาณรายจ่ายไม่เกินกว่าประมาณการรายรับประเภทรายได้ตามกฎหมายว่าด้วยกองทุนสนับสนุนการสร้างเสริมสุขภาพและเงินคงเหลือของกองทุนที่ยังไม่ถึงกำหนดเบิกจ่าย
โดยให้คำนึงถึงนโยบายทางการเงินของคณะกรรมการแต่ถ้าประมาณการรายรับประเภทรายได้ตามกฎหมายว่าด้วยกองทุนสนับสนุนการสร้างเสริมสุขภาพเป็นจำนวนสูงกว่างบประมาณรายจ่ายทั้งสิ้นที่ขอตั้ง
ให้แถลงวิธีที่จะจัดการแก่ส่วนที่เกินดุลนั้นในทางที่จะเป็นประโยชน์อย่างยิ่ง

ส่วนที่ ๒
การจัดทำงบประมาณ

ข้อ
๒๑ 
ให้สำนักพัฒนานโยบายและยุทธศาสตร์ทำหน้าที่จัดทำงบประมาณกับปฏิบัติการอย่างอื่นตามข้อบังคับนี้
และให้มีอำนาจหน้าที่เกี่ยวกับงบประมาณดังต่อไปนี้
(๑)
จัดทำประมาณการรายรับประเภทรายได้ตามกฎหมายว่าด้วยกองทุนสนับสนุนการสร้างเสริมสุขภาพ
(๒) เรียกให้ส่วนงานต่าง ๆ
ภายในสำนักงานกองทุนเสนอประมาณการรายจ่ายตามแบบและหลักเกณฑ์
พร้อมด้วยรายละเอียดตามที่สำนักพัฒนานโยบายและยุทธศาสตร์กำหนด
(๓) วิเคราะห์งบประมาณและการจ่ายเงินของสำนักงานกองทุน
(๔) กำหนด เพิ่ม หรือลดเงินประจำงวดตามความจำเป็นของการปฏิบัติงานและตามกำลังเงินของกองทุน

ข้อ
๒๒  ให้หัวหน้าส่วนงานต่าง ๆ
มีหน้าที่รับผิดชอบในการยื่นงบประมาณประจำปีของส่วนงานนั้นต่อสำนักพัฒนานโยบายและยุทธศาสตร์ภายในเวลาที่สำนักพัฒนานโยบายและยุทธศาสตร์กำหนด
งบประมาณประจำปีนั้น
ถ้ามิได้ยื่นภายในกำหนดเวลาตามวรรคหนึ่ง
สำนักพัฒนานโยบายและยุทธศาสตร์อาจพิจารณาการตั้งงบประมาณประจำปีตามที่เห็นสมควร

ข้อ ๒๓ 
ให้สำนักพัฒนานโยบายและยุทธศาสตร์เสนองบประมาณต่อผู้จัดการเพื่อเสนอคณะกรรมการพิจารณาอนุมัติภายในเดือนสิงหาคมก่อนวันเริ่มปีงบประมาณนั้น

ข้อ
๒๔  ในกรณีจำเป็นจะต้องจ่ายเงินหรือก่อหนี้ผูกพันเกินกว่างบประมาณประจำปี
ให้ผู้จัดการนำเสนองบประมาณรายจ่ายเพิ่มเติมต่อคณะกรรมการเพื่อพิจารณาอนุมัติ
โดยให้แสดงถึงเงินที่พึงได้มาสำหรับจ่ายตามงบประมาณรายจ่ายเพิ่มเติมที่ขอตั้งนั้นด้วย
การจัดทำงบประมาณเพิ่มเติมตามวรรคหนึ่ง
ให้เป็นไปตามวิธีการที่คณะกรรมการกำหนด

ส่วนที่ ๓
การโอนงบประมาณรายจ่าย

ข้อ
๒๕ 
รายจ่ายที่กำหนดไว้สำหรับส่วนงานใดภายในสำนักงานกองทุนตามงบประมาณประจำปีหรืองบประมาณรายจ่ายเพิ่มเติมจะโอนหรือนำไปใช้สำหรับส่วนงานอื่นไม่ได้
เว้นแต่กรณีดังต่อไปนี้
(๑) กรณีที่มีการอนุมัติให้โอนหรือนำไปใช้ได้ตามข้อ ๒๖
(๒)
กรณีที่มีการรวมหรือโอนภารกิจตามอำนาจหน้าที่ของส่วนงานเข้าด้วยกันไม่ว่าจะมีผลเป็นการจัดตั้งส่วนงานขึ้นใหม่หรือไม่ก็ตาม
ให้โอนงบประมาณรายจ่ายของส่วนงานที่ถูกโอนหรือรวมเข้าด้วยกันนั้นไปเป็นของส่วนงานที่รับโอนหรือที่รวมเข้าด้วยกันหรือส่วนงานที่จัดตั้งขึ้นใหม่
แล้วแต่กรณี

ข้อ
๒๖ 
เพื่อประโยชน์ในการแก้ไขปัญหาการดำเนินการหรือเพิ่มประสิทธิภาพในการดำเนินงานหรือสนับสนุนการบริหารงานตามแผนการดำเนินงานประจำปี
ให้ผู้จัดการมีอำนาจอนุมัติการโอนหรือเปลี่ยนแปลงรายการประเภทรายจ่ายเพื่อการบริหารจัดการสำนักงานกองทุนตามข้อ
๑๓ (๒)
ภายในหมวดรายจ่ายหรือการเปลี่ยนแปลงหมวดรายจ่ายโดยไม่เพิ่มวงเงินงบประมาณได้  ทั้งนี้
ให้คำนึงถึงการใช้จ่ายเงินให้เกิดประโยชน์ ความประหยัด ความคุ้มค่า ความโปร่งใส
และความสอดคล้องกับเป้าหมาย
ในกรณีจำเป็นจะต้องโอนหรือเปลี่ยนแปลงรายการตามวรรคหนึ่งเกินกว่าวงเงินที่คณะกรรมการได้อนุมัติไว้
ให้ขออนุมัติต่อคณะกรรมการ
การโอนหรือเปลี่ยนแปลงรายจ่ายสนับสนุนโครงการที่เป็นภารกิจของกองทุนตามข้อ
๑๓ (๑) ให้เป็นไปตามข้อ ๕.๓ (๒)
ของข้อบังคับกองทุนสนับสนุนการสร้างเสริมสุขภาพว่าด้วยหลักเกณฑ์และวิธีการจัดสรรเงินเพื่อการสนับสนุนโครงการและกิจกรรม
พ.ศ. ๒๕๕๙

ส่วนที่ ๔
การควบคุมงบประมาณ

ข้อ ๒๗ 
ให้ผู้จัดการเป็นผู้รับผิดชอบในการควบคุมงบประมาณเพื่อปฏิบัติการให้เป็นไปตามกฎหมาย
ระเบียบ หรือข้อบังคับ และให้มีอำนาจหน้าที่ดังต่อไปนี้ด้วย
(๑) จัดให้มีการประมวลบัญชีการเงินของสำนักงานกองทุน
(๒) จัดให้มีการตรวจสอบเอกสารการขอเบิกเงิน การจ่ายเงิน
และการก่อหนี้ผูกพัน ตลอดจนเอกสารต่าง ๆ เกี่ยวกับการรับเงิน การเก็บรักษาเงิน
และการนำเงินส่งกองทุน
(๓) กำหนดและควบคุมระบบบัญชี แบบรายงาน และเอกสารเกี่ยวกับการรับจ่ายเงินและหนี้

ข้อ
๒๘ 
สำนักงานกองทุนจะจ่ายเงินหรือก่อหนี้ผูกพันได้แต่เฉพาะตามที่กำหนดไว้ในงบประมาณรายจ่ายประจำปีหรืองบประมาณรายจ่ายเพิ่มเติมเท่านั้น
และห้ามมิให้จ่ายเงินหรือก่อหนี้ผูกพันตามงบประมาณรายจ่ายประจำปีหรืองบประมาณรายจ่ายเพิ่มเติม
จนกว่าจะได้รับอนุมัติจากคณะกรรมการ

ข้อ
๒๙ 
ในกรณีที่กองทุนได้รับเงินที่มีผู้มอบให้หรือได้รับเงินสนับสนุนหรือเงินช่วยเหลือหรือความร่วมมือกับรัฐบาลต่างประเทศ
องค์การสหประชาชาติ ทบวงการชำนัญพิเศษแห่งสหประชาชาติ
องค์การระหว่างประเทศหรือองค์การอื่นใด หรือบุคคลใด รวมทั้งเงินที่กองทุนได้รับสืบเนื่องจากเงินเช่นว่านั้น
ให้ผู้จัดการดำเนินการตั้งงบประมาณรายจ่ายเพิ่มเติมสำหรับโครงการใหม่ที่มีวัตถุประสงค์สอดคล้องกับภารกิจของกองทุนได้เท่ากับจำนวนเงินที่มีผู้มอบให้หรือได้รับเงินสนับสนุนหรือเงินช่วยเหลือหรือความร่วมมือนั้นและนำเสนอต่อคณะกรรมการเพื่อพิจารณาอนุมัติต่อไป

หมวด ๕
การเงินและการบัญชี

ข้อ ๓๐ 
การจ่ายเงินสนับสนุนโครงการที่เป็นภารกิจของกองทุนตามข้อ ๑๓ (๑) ให้สำนักงานกองทุนกำหนดจำนวนเงินให้เหมาะสมและสอดคล้องกับปริมาณงานที่ดำเนินการได้จริงในแต่ละงวด
การจ่ายเงินสนับสนุนโครงการตามวรรคหนึ่งให้แก่องค์กร
มูลนิธิ หรือส่วนราชการที่รับทุน
ให้สำนักงานกองทุนเรียกเก็บใบเสร็จรับเงินจากผู้รับทุนเพื่อเป็นหลักฐานประกอบการจ่ายเงินและตรวจสอบความถูกต้องและความครบถ้วนของเอกสารทางการเงิน
รวมถึงเพื่อรองรับการตรวจสอบของสำนักงานการตรวจเงินแผ่นดิน

ข้อ
๓๑  ให้กองทุนจัดทำบัญชีตามหลักสากล
หลักฐานที่ใช้ในการลงบัญชีจะต้องเก็บรักษาไว้ให้เป็นระเบียบเพื่อสะดวกในการตรวจสอบ
และเก็บรักษาไว้ไม่น้อยกว่าห้าปี
ในกรณีที่เป็นหนังสือหรือเอกสารเกี่ยวกับการรับเงิน
การจ่ายเงิน หรือการก่อหนี้ผูกพันทางการเงินที่ไม่มีหลักฐานแห่งการก่อหนี้
เปลี่ยนแปลง โอน สงวน หรือระงับซึ่งสิทธิทางการเงิน
รวมถึงหนังสือหรือเอกสารเกี่ยวกับการรับเงิน การจ่ายเงิน
หรือการก่อหนี้ผูกพันทางการเงิน
ที่หมดความจำเป็นในการใช้เป็นหลักฐานแห่งการก่อหนี้ เปลี่ยนแปลง โอน สงวน
หรือระงับซึ่งสิทธิในทางการเงินเพราะได้มีหนังสือหรือเอกสารอื่นที่สามารถนำมาใช้อ้างอิงหรือทดแทนหนังสือหรือเอกสารดังกล่าวแล้ว
และสำนักงานการตรวจเงินแผ่นดินหรือบุคคลภายนอกที่ทำหน้าที่ตรวจสอบแทนสำนักงานการตรวจเงินแผ่นดินตรวจสอบแล้วไม่มีปัญหา
หรือเป็นเอกสารที่ไม่มีความจำเป็นต้องใช้ประกอบการตรวจสอบหรือการใด ๆ
อีกให้เก็บรักษาไว้อย่างน้อยหนึ่งปี แล้วจึงจำหน่าย

ข้อ
๓๒ 
การบันทึกบัญชีให้จัดทำตามหลักสากลที่ยอมรับทั่วไปตามกฎหมายกองทุนหมุนเวียน

ข้อ
๓๓ 
ให้สำนักงานกองทุนรับผิดชอบจัดทำรายงานการเงิน ดังนี้
(๑) ให้สำนักงานกองทุนจัดทำรายงานรับ - จ่าย และเงินคงเหลือประจำเดือนของกองทุนเสนอต่อผู้จัดการภายในวันที่
๑๕ ของเดือนถัดไปแล้วแจ้งให้คณะกรรมการทราบ
นอกจากนี้ให้จัดทำวิเคราะห์รายงานการเงินรายไตรมาสแจ้งให้คณะกรรมการทราบด้วย
(๒) เมื่อสิ้นสุดปีบัญชี
ให้สำนักงานกองทุนจัดทำงบการเงินเสนอคณะกรรมการภายใน ๙๐ วัน นับแต่วันปิดบัญชีประจำปีบัญชี

ข้อ
๓๔ 
เมื่อปรากฏว่ามีบุคคลหนึ่งบุคคลใดเป็นลูกหนี้ของกองทุน
และสำนักงานกองทุนได้ดำเนินคดีและบังคับคดีจนครบกำหนดระยะเวลา ๑๐ ปี
และได้ดำเนินคดีล้มละลายจนถึงที่สุดในกรณีที่มีทุนทรัพย์ตามเงื่อนไขที่กฎหมายกำหนดแล้ว
ให้ผู้จัดการขออนุมัติจากคณะกรรมการเพื่อพิจารณาเห็นชอบให้จำหน่ายหนี้นั้นออกจากบัญชีเป็นสูญ
เมื่อคณะกรรมการอนุมัติแล้ว
ให้จำหน่ายหนี้นั้นออกจากบัญชีเป็นสูญได้

บทเฉพาะกาล

ข้อ
๓๕  บรรดาแบบเอกสาร คำสั่ง การอนุมัติ
หรือการดำเนินการอื่นใดที่ออกตามข้อบังคับกองทุนสนับสนุนการสร้างเสริมสุขภาพ
ว่าด้วยการเงิน การบัญชี การพัสดุ และทรัพย์สินของกองทุน พ.ศ. ๒๕๔๗
และที่แก้ไขเพิ่มเติม และใช้บังคับอยู่ก่อนวันที่ข้อบังคับนี้ใช้บังคับ ให้ใช้บังคับต่อไปเพียงเท่าที่ไม่ขัดหรือแย้งกับข้อบังคับนี้จนกว่าจะมีกฎ
ประกาศ คำสั่ง หรือหลักเกณฑ์ในเรื่องนั้นตามข้อบังคับนี้

ประกาศ ณ วันที่ ๙
มีนาคม พ.ศ. ๒๕๕๙
พลเรือเอก
ณรงค์  พิพัฒนาศัย
รองนายกรัฐมนตรี
ประธานกรรมการกองทุนสนับสนุนการสร้างเสริมสุขภาพ

กัญฑรัตน์/ปริยานุช/จัดทำ
๑ มิถุนายน
๒๕๕๙

นุสรา/ตรวจ
๑๒ กรกฎาคม
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๑๒๕ ง/หน้า ๑๓/๓๑ พฤษภาคม ๒๕๕๙